Цветният бунт в сватбените рокли на Грейс Кели и Елизабет Тейлър - Missbloom.bg Цветният бунт в сватбените рокли на Грейс Кели и Елизабет Тейлър - Missbloom.bg
Living : Ретро12 МАЙ 2020
Във времето, в което повечето сватби трябваше да бъдат отменени, отново търсим вдъхновение от старите снимки от архива.
Този път обръщаме поглед назад към булчинските визии, с които Грейс Кели и Елизабет Тейлър създадоха история.
Вероятно няма някой, който да не знае емблематичната рокля на американската актриса, с която пристъпи към олтара, когато се омъжи за принц Рение III през 1956 година. Копринената рокля с висока яка от брюкселска дантела става една от най-обсъжданите булчински одежди някога.
Но за сключването на гражданския брак Грейс Кели носи друга визия, за която почти никой не говори.
Тя избира да подпише не в рокля, а в тоалет от две части – бледорозовият костюм, изцяло покрит с нежна алансонска дантела бил отново дело на дизайнерката Хелън Роуз, която създала и сватбената рокля на принцесата.
Визията на Грейс отново е завършена с шапка, този път тип “Жулиета”, която придава още по-нежен и женствен вид на тоалета.
Няма и десет години след това и друга емблематична красавица нарушава модните правила с булчинската си рокля. Дръзкият избор на Елизабет Тейлър за сватбата й с Ричард Бъртън през 1964 година също остава на заден план днес, въпреки че за времето си създава фурор.
Актрисата избира да се омъжи в яркожълта къса рокля, дело на Ирен Шараф – същата, която създала и костюмите за филма “Клеопатра”. Точно на снимачната площадка на тази лента пламва любовта между актьорите и тяхната бурна история започва.
Цветът, който Елизабет избрала за роклята си, и до днес се смята за носител на лош късмет, но това не я спряло да стилизира модела с диамантена брошка от Bvgari, а вместо воал да вплете в косата си свежи цветя.